Gereformeerde kerk Tsumeb - Wikipedia
Gereformeerde kerk Tsumeb
Die Gereformeerde kerk Tsumeb is ’n Gereformeerde gemeente op die Namibiese dorp Tsumeb, maar dit sluit ook die dorpe Oshakati (waar die plaaslike Gereformeerde gemeente net van 1988 tot 1990 bestaan het), Ruacana en Namutoni in.
Sluit in Namutoni
Huidige predikant(e) Janré van Jaarsveld
Belydende lidmate 126
Adres Vyfde Laan
Stigtingsdatum 26 Maart 1955
Eerste predikant M.W. van der Walt
Die Gereformeerde kerk Tsumeb, in gebruik geneem op 4 Maart 1967.
Die kerk pas nadat dit voltooi is.
Ds. Landman Vogel, leraar van 1977 tot '84.
Dr. Kobus van Tonder, leraar van 1984 tot 1990.
Die Gereformeerde kerk Tsumeb is op 26 Maart 1955 gestig, in dieselfde jaar as die gemeentes Otjiwarongo en Biermanskool (destyds bekend as Vanjaarsveld). Eers is eredienste in die laerskoolsaal gehou, terwyl die sportterrein benut is as kampeerplek vir kerklike aktiwiteite. In 1957 het die kerkraad ’n erf by die plaaslike myn, die Tsumeb Corporation, aangekoop vir die nominale bedrag van £1. Eredienste is in daardie stadium in die Hervormde gemeente, wat op 2 Desember 1950 gestig is, se kerkgebou gehou. Die plan van Nelspruit se kerk is as bouplan vir ’n saal/kerk voorgestel, maar die gemeente het nie toe al tot bou gekom nie. In 1960 is ’n vergadering gehou om te sluit of die gebou ’n saal of kerk sou wees, maar ’n finale besluit is nie geneem nie.
In 1962 het die gemeente weer aandag aan kerkbou gegee en J.P. van Graan, ’n myningenieur, het die plan opgestel, waarna die munisipaliteit dit goedgekeur het, maar nog twee jaar sou verloop voor die bouwerk eindelik begin het. Weens dié tydsverloop moes ’n nuwe plan opgestel en goedgekeur word. ’n Lidmaat, B. Hurter, was die argitek, terwyl Van Zyl en Schwalm as bouaannemer aangestel is.
Die gebou wat die gemeente eindelik gekry het, is ’n A-raam-tipe met ’n staalraam en lae vensters, sonder ’n toring. Nog ’n lidmaat, ene Strydom, was verantwoordelik vir die maak van die banke. Die kerkerf is in 1966 geproklameer en op 4 Maart 1967 is die kerkgebou in gebruik geneem. Op daardie dag het dit so gereën, die amptelike seremonie waartydens die deur oopgesluit sou word, kon nie plaasvind nie.
In 1978 het die gemeente besluit om die kerkgebou te vergroot. ’n Orrel, soortgelyk aan Grootfontein s’n, is uit Suid-Afrika bestel, nes die nuwe kerkbanke. Die orrel wat later afgelewer is, was tweedehands. Die kerkraad het dit aanvaar, maar daar is vergeet om die swelkas saam te stuur. Reëlings moes toe getref word om dit met ’n militêre vliegtuig tot op Grootfontein te bring. Dié eienaardige voorwerp het heelwat konsternasie onder die weermag veroorsaak omdat dit (vir hulle) na ’n Russiese militêre voorwerp gelyk het. Ná heelwat mooipraat kon die gemeente darem toe hul orrel se swelkas kry.
Du Plessis, Pieter Johannes Lodewyk, 1966–1970
Venter, Jurie Johannes, 1972–1976 (in kombinasie met Otjiwarongo)
Vogel, Landman van der Merwe, 1977–1984
Van Tonder, dr. Jacobus Machiel, 1984–1990
Du Plessis, Lourens Stephanus Daniël, 1991–1999
Kruger, Izak Jacobus Vorster, 2000–2008 (aanvaar sy emeritaat)
Du Plessis, Jan Barend, 2008–2013 (in kombinasie met Grootfontein; aanvaar sy emeritaat)
Van Jaarsveld, Ernst Jacobus (Janre), 2015–hede
Ontsluit van "https://af.wikipedia.org/w/index.php?title=Gereformeerde_kerk_Tsumeb&oldid=2205159"
Last edited on 14 Junie 2020, at 11:54
Die bladsy is laas op 14 Junie 2020 om 11:54 bygewerk.